Endnu et erhverv kan blive ramt af tørken. Og for de jordbærglade nordjyder er det rigtig skidt.

Sommer og jordbær går næsten hånd i hånd. For når varmen banker på plejer mange at bevæge sig ud i markerne for at snige sig en god bøtte af de røde frugter med hjem. Men tørken er også hård for jordbæravlerne, som nu skal svinge vandslangen et par ekstra omgange for at holde liv i jordbærdrømmen. For hos Jensens Jordbær ved Sæby kører vandkanonerne i døgndrift. - Det er altafgørende, at vi vander, kunne vi ikke det, så havde vi ikke jordbær, siger Claus Jensen, som er landmand og har "Jensen Jordbær". For selv om jordbærene i sig selv er glade for sol og varme, så går modningen dog lige lidt for hurtigt til, at jordbærglade nordjyder kan følge med. - Med den her varme nu, er det helt klart, at der pludselig vil være mange jordbær, fordi det går så stærkt. Så kan vi stå med en hel mark, som modner på samme tid, og så kan vi selvfølgelig ikke nå at plukke dem. Dermed vil der være en stor del af produktionen, som vil blive efterladt i marken, fordi vi ikke kan afsætte dem lige så hurtigt, som de bliver klar og modne, siger en anden jordbæravler, Andreas Andersen, som er medejer af "Stensgård Jordbær". En dyr omgang Men udover, at det er tidskrævende, så er der også en økonomisk udfordring ved det nødvendige øgede vandforbrug, for at redde jordbærene. - Det er jo sådan, at vi kan pumpe vandet op gratis, men det koster selvfølgelig strøm at pumpe det ud. Så der har vi en højere strømregning end normalt, og så får det jo en økonomisk konsekvens, når vi skal vande så meget som nu, siger Andreas Andersen. Derudover kan varmen betyde, at en stor del af produktionen bliver moden hurtigere end de kan afsættes, og det kan også ramme pengepungen hos jordbæravlerne, som ellers plejer at trives, når varmen rammer.